Paulus Episcopus servus servorum Dei, dilectis filiis Abbati sancti Rigaudi, Matisconensis diœcesis, et Decano Ecclesiæ Matisconensis, Salutem et Apostolicam benedictionem. Exposcit à nobis injunctum desuper Apostolicæ servitutis officium, ut ea quæ pro Monasteriorum et aliorum Religiosorum locorum quorumlibet, et in illis sub suavi religionis jugo, Altissimo famulantur, personarum commodo, et utilitate providè sunt statuta, ne cuiquam impugnationi subjaceant, cum à nobis petitur, Apostolici muniminis curemus præsidio roborare. Sané pro parte dilectorum filiorum Jacobi de Moussiaco Prioris majoris et Conventus Cluniacensis Romanæ Ecclesiæ immediatè subjecti, Matisconensis diœcesis, nobis nuper exhibita petitio continebat, quod diffinitores in generali Capitulo Cluniacensis ordinis ultimo celebrato, juxta Apostolica privilegia dicto Monasterio concessa, electi; providè considerantes quod causantibus guerris, quæ retroactis temporibus partes Franciæ afflixerunt, multa incommoda Ordini prædicto circa regularem observantiam, subditorum obedientiam, et Ecclesiasticorum Beneficiorum dicti ordinis, per alios quàm per ejusdem ordinis Monachos, occupationem, successerant; domus et Ecclesiæ Monasteriorum et locorum ejusdem ordinis ad ruinam pervenerant, et quædam ex eis solo æquata et prostrata fore miserabiliter cernebantur: suorum in dicto diffinitionis officio, prædecessorum vestigia sequendo pro utilitate, manutentione, et relevatione Monasteriorum et locorum, ac ordinis prædictorum plures diffinitiones, ordinationes et nonnulla statuta ediderunt, quæ honesta et rationabilia sunt, ac prosperum, et felicem statum Monasterii Cluniacensis ac ordinis prædictorum concernunt. Quare pro parte Prioris et Conventus prædictorum nobis fuit humiliter supplicatum, ut diffinitiones, ordinationes et statuta prædicta, pro eorum subsistentia firmiori, Apostolico munimine roborare, ac aliàs super diffinitionum, statutorum et ordinationum hujusmodi observatione, opportunè providere benignitate Apostolica dignaremur. Nos igitur, qui ordinis prædicti prosperum regimen et felicem statum ac gubernationem intensis affectibus desideramus, et de præmissis certam notitiam non habemus, hujusmodi postulationibus inclinati, discretioni vestræ per Apostolica scripta mandamus quatinus vos vel alter vestrum, constito vobis legitimè de præmissis, et quod diffinitiones, ordinationes, et statuta prædicta rationabilia sint, et contra constitutiones Apostolicas non existant, et ad id dilecti filii Abbatis dicti Monasterii accedat assensus, authoritate nostra approbare et confirmare curetis, suppleatisque omnes et singulos defectus, si qui forsan intervenerint in eisdem, ac faciatis illa inviolabiliter observare, contradictores per censuram Ecclesiasticam, appellatione postposita, compescendo. Nonobstantibus constitutionibus et ordinationibus Apostolicis ac Monasterii et ordinis prædictorum, juramento, confirmatione Apostolica, vel quavis alia firmitate roboratis statutis et consuetudinibus contrariis quibuscumque, aut si aliquibus communiter vel divisim à sede Apostolica indultum existat quod interdici, suspendi, vel excommunicari non possint, per litteras Apostolicas non facientes plenam et expressam de verbo ad verbum, de indulto hujusmodi mentionem. Datum Romæ apud sanctum Petrum anno Incarnationis Dominicæ millesimo quadringentesimo septuagesimo, quinto idus Aprilis, Pontificatus nostri anno sexto.